ГВЫМ КЪАГIИТI, ГВЫМ ПШДЗАХИТI.

Абаза кытква йрахIбу Красна Восток атурых рыцIа бзита «йыздыруа» Гвым дзыгIв акIвзапI. Акыт абзазагIвчва ари адзыгIв чкIвын гIван йатшпынчIвалтI: апхъа-пхъа – Бакьышт станица ахъала, йгIванхауата – уахьчIва йъачIву ашIыпIа. Гвым дзыгIв, «йахIварын» ауи ахъачва хъацIарата йынкъвыргаз, йацIырхъыйыз амца дымрычвуа, бзазарала йшвапхата асквшышвква йшгIарылсыз.

ХIабадучва рымгIва йтагылапI, ршвапха пшдза бзазагата йырзалитI ртынхаквагьи. Ауат рбзирала йцIыхъвахауа азаман акыт аквпшыра тшапсахитI, ауагIа рбзазаща шагъьхауагьи уылаухIвитI. Акыт апны бзазага хъадата йаъу дзыпIта, ауылагьи рыцIа-рыцIа йгIархIвахитI, хIабльа щарда йрыгымхауата йрадзитI.ьДукI йнамиуата псабара газ шадыркIуашгьи чакь гьазгIаргуам.

Араъа йцIыхъвахауа агIвысквша ауагIа гвщтIыхра гIарыланацIауата апсахра бзиква ншитI. Акыт аурамква дырчIаджьитI, запыт йтаптшлуз, амашинанкъвцагIвчва гвыргIвата йрымаз ацхIа чкIвын багъьата йырчпахтI. Ужвы ацхIа ду ацIахьла, Гвым дзыгIв арма тшпыла, анарзангIацIцIырта тшпсщарта дута, амгIвайсыгIвчва йджьарщауата, хвыцгьи дугьи хънахуата йандыргIалитI. Ауи зчпауада? Йдызрычпауада? Арат азцIгIараква рджьауап гIасайхIвырныс Огвыз Таймураз тшизынасырхатI:

– Акыт ачкIвынчва асквш 2006 агIан тшадхIкIылуа хIалагатI. Йапхъахауата, аспортбзибагIвчва рыхъазла стадион хIчпатI. Агьагьара кIвхIыршатI, хIакъварала йхIыррайшатI, нышв квайчIвала йхъыгIгIвахтI, уацIыхъван футбольна-газон намыца хIвражвла аквхIпсахтI. Ауысква зымгIва хIкъарула йхIчпатI, зджьаралагьи цхърагIара гьгIахIмадзатI. Акыт йгIадзынгылуа ачкIвынчва йакIвым мгIва йтамгылуата ртшпсщара заман араъа йыргитI, рызгIвадара дрыбагъьитI. Астадион асасчвагьи гьагхум. ЙызнымкIва араъа футбол йасхьатI Пятигорск, Къвбина, й-168-хауа атшзавод, Учкекен йгьи абаза кытква йгIартыцIыз агвыпква. Акыт абзазагIвчва телебара йапхъахауа йгьи йгIвбахауа аканалква ракIвымкIва датша йапшырныс лшара гьрымамызтI. ЧкIвыныргIа швабыжта йазыбжан аспорт канал. Ауи ауысла КъарчачкIвын район администрация дахъадата йынхуз Дудов Леон тшанизынахIырха йхIыцикIтI, аъачIвагIагIвчва гIазшIыхIтын, йщаквдыргылтI. Ауи йбзирала акыт абзазагIвчва уахьчIва «Спорт» канал йапшитI. АчкIвынчва тшадхIкIылта уыскI хIаналачважвуз хIгIапсун, хIъалачIвушыз хъацIакIыртакI гьхIымамызтI. Акыт квта йаныргIалыз, йымцыраз аткван багьандата йгIахIахвын, йхIырчIаджьтI. Ауаъа адуней зхIваджьыз ХъныхIв Артур йцхърагIарала шахмат йгьи шашкIа асрала атурнирква акIвхIыршун, чкIвыныргIа рыгIзарабжьарала ауысква хIрылачважвун. ХIгIаджвыквцIараква сабапра шрылаз ахабар загIаз хIкытлагIв, апхьахьа, «Алашара» абаза-абхаз культура адкIылара апрезидент Эгьзакь Мусса ХIабальа йпа акыт дангIанагрыз дхIызнашылуан, хIгвбжараква дрыздзыргIвуан, йхIчпауа, хачIвыта хIпахь йхIыргылуа дгватшныта тшахайыргIвазун, йажва гIахIылайцIун. Айшыста йсхIвапIта, ауи йкыт ахъазла йгвы шйыхьуаз, бзиракI йчпарныс шитахъыз хIылахIхIватI. Эгьзакь Мусса хIызланхушыз программа лыхIхта, акврыдзраква зымгIвала дгIахIцхърагIарныс, нхара змам ачкIвынчва адхIкIылта хIынхара джвыквхIцIарныс хIангIалтI. ЙлыхIхыз апрограмма пщнархара хъадакI гIацIанакIуан: акыт йатахъу хьпшра арайдзара, афизкультура йгьи аспорт тшауацIдрыхра, анхара тыпква гIаныршара йгьи акультура тшауацIнарыхра йгьи йхчара. ЦIабыргыпI, баргвырата хIызшIашваз гьмачIым. АуагIа йджвыквхIцIуз ауыс дукI йгьазхъарымцIузтI, ъачIвагIагIвчва гьхIымамызтI. Акыт бзира азхIгвыгъата йхIчпушыз анрахIхIв акъалаква йынхуз-йбзазуз хIычкIвынчва-ъачIвагIагIвчва ХвытI Ренат Барадин йпа йгьи Пари Рафаэль хIажва йацыркIтI. Йынхушыз ачкIвынчва 10-гIвыкI йнахIырдзан, ахъа джвыквхIцIатI, – йхIвитI Огвыз Таймураз ауыс йшалагаз сахайыргIвазауата.

Сара зтшын ачкIвынчва срызцаз атшпсщарта апны анхараква йыршымтан. АзджьакI хIахъвы аквырцIун, акIвыршара хIахъв цIагъа гIважь кIыдырцIун, азджьакIгьи хIврапшдза ъаларцIушыз адгьыл дыррайшун. Сзынйаз агвып рунашвачпагIв ХвытI Ренат ймашина саквйырчIван, анахьанат ауысквагьи сйырбарныс сджвыквигатI. Ренат йшгIасайхIвызла, цIыпх Эгьзакь Мусса унашва зхъицIауа «Алашара» абаза-абхаз адкIылара йадырбагъьалта нхагIвчва гвып гIаншатI, уахьчIвала 50-гIвы аланакIитI. АуыхвагIв_инженер Пари Рафаэль дзахIбу амгIва рчIаджьыгIвчва 12-гIв йнадзитI. Руыс йазъазата йдырхъйитI атракторист-бульдозерист ГIап Роман, агрейдер нзырхауа Огвыз Мурат йгьи ХвытI МухIамад, «КАМаз» машинала хIакъвара нкъвызгауа Лачвыш Роберт йгьи ХвытI Роберт, аэкскаватор йаквчIву Къардан Тимур йгьи Къарабаш Азамат, аслесарьква ГIапргIа Рихард йгьи Артур, амеханик Огвыз Зураб датшагьи.

– Сара унашва зхъсцIауа агвып хIыздынхалуа акыт мгIваква рырчIаджьра акIвпI,– йхIвитI аинженер-уыхвагIв Пари Рафаэль. – Баргвырата хIызшIашвауа гьмачIым. АмгIваква тшвапI, рыцIахьква тIахсапI. Ага ауаса йаъазтынгьи, хIызхьпшуа амгIваква аква йамджвджвахра ахъазла адзыщтраква рыхIтитI, йхIрыбагъьитI. ЙхIчпауа збауа «АлахI дшвзыразхатI» – рхIвитIта рбельква рыма йгIагварцIитI, ркъару йгIанакIуа закIыла йгIахIцхърагIитI.

Ренат амашина акыт гIвадахьла йаквацIсуа «Учкекен–Черкесск» мгIва атшпы йыруыхваз атйырта йнадйырххылтI. Ауи хъйарныс йатахъыху тшытмытпI. АбзазагIвчва хIакъкIгьи рымшвауата ауатралыцIква, ахшлыцIква, жьы, квтIагъь агьиква араъа йыртйырныс лшара рауаштI. Ауи амщтахь ХвытI хIабльала йаъу анышвынтара хIазцатI. Ауаъа агвашв агIвхъатакIлагьи кырбыджь гIважь аквызцIуз ачкIвынчва Гвагв МухIамад, ХвытI Нурали йгьи Кълыч Ауес хIрынйатI. Ренат йшгIасайхIвызла, йадыркIылыз агвып акыт ауацIала уыста йрымчпауа гьаъам. ЗхъахIара бзийу акыт ачкIвынчва ХвытIргIа Валерий, Тимур, Игорь, Стас кырбыджь гIважь, цемент, агвашв гIарыдыргалтI. Акыт чымазагIвтара апшцIа акIвыршара йадынхалыз агвып йрылу ачкIвынчва ракIвпI.

ПервомайскIа урамла хIанаквацIсуаз пхатшахъва нкъвызгуз «КАМаз» машинаква гIбатI.

– Ари аурам ацIыхъва йбзазауа Эгьзакь Айуб мгIва гьйымам, пслымдзпI йшабгу, швабыжта дгIапситI, – йхIватI Ренат абульдозер йгьи агрейдер раргван хIгIа_шIасуата. – Ауи йара йкъарула йчпарныс лшара гьйымам, хIицхърагIарныс йщаквхIыргылтI. ХIапхъахьылагьи цхърагIагIв дызмам йхIылшауала хIырцхърагIарныс хIмурадпI.

ХIара Макъвауа КIазбек йыхьыз нкъвызгауа аурам апны йыруыхваз атйыртагьи хIапшытI. Ауи аурам арыпшдзауа йахъазымкIва, акыт абзазагIвчвагьи йшрысабапхуш ажва гьалам.

Акыт абзазагIвчва рыцIа йджьарщауа атшпсщарта парк акIвпI. Ауи агьагьара йгьи ауацIа адзыщтраква, анарзанцартаква, ахъысыртаква хIахъвыла пшдзата йчпапI. Ауат гIазхъвыцуа, йхъатала дрылата йызчпаз Джьанай Таймураз йакIвпI. Агвып рунашвачпагIв ХвытI Ренат йшгIасайхIвызла, ауи швабыжта дгвыцкьапI, дынхагIвыпI, закъыль зрыпшгIауа, ачкIвынчва зыргвышхвауа, зажва йаздзыргIвуа дгIвыпI. Йапхъахауа амш йгIашIарышвта араъа акъыльаквшвара рызбжьата йынхитI ачкIвынчва ХвытIргIа Беслан йгьи Аслан, Аджьбакь Артур, Нагай Руслан, Дауыт Зальымхан, Тебердыкъва Рамазан, ГIапргIа Вячеслав йгьи Рамеш, ЧвзыкIьа Рустам датшагьи. Атшпсщарта парк ауацIа рчпаща ухънахуашта гIвнарзаныжвыртакI дыргылтI. Ауат ракIвымкIвагьи, Гвым дзыгIв атшпыла амгIвайсыгIвчва машинала йгIадгылта нарзан ъатарчвушгьи рчпатI. Агьагьара злакIвдыршаз ахIахъвгвара сеткIа хвындыргылтI. Араъа датшагьи анхараква акIвдыршуштI. Асфальт мгIвала йныкъвауа гIашIаситIта атшпсщарта йгIатапшитI. Нарзан тазчварныс йгIадгылуа асасчва «Ари атшпсщарта швзызчпауада?»– хIва йазцIгIитI, хIкытлагIвчвагьи йыладухауата Эгьзакь Мусса ХIабальа йпа йыхьыз рхIвитI.

АцхIа чкIвын запыт йтаптшуан, амашинаква йырхъазымкIва, ащъагIвчва рыхъазлагьи йшварагIваран. Ауыгьи хъырхын, шIыцта йырчпахтI, хIатла зну машинакI ыквсыргьи угвыргIвушта йгьаъахым. АцхIа апщхъатакIлагьи мза дыркIкIарныс ргвыгъапI. Ренат йшгIасайхIвызла, атйырта павильонквагьи, ацхIа чкIвынгьи, атшпсщарта паркгьи рмакетква зчпаз Шау Альберди йпхIа Динари ракIвпI.

АнхагIвчва гвып рырчара швабыж бзита йадгалапI. АмацIаугIвчва Эгьзакь Марина, АракIай Лидия йгьи НакIвахв Хаишат амчыбыжь йырмацIауаш ашвъа йаныта абльын йкIыдпI. Ауи санадырпшы йджьасщатI. ЙырмацIауа шабгу абаза рызкъыпI: щурацца жьыргIва алата, дзырдза, мамырса... Йпхапхауа ачIахъвагьи дара ахIвсса йдрыдзитI, зымгIва хвыдъа йдырчитI. Анхарта йапщылу агъныла йгьи апхынла йыршвырцIауа анхага чгIвычаквагьи хвыдъа йгIарыртитI. Ауи йахъазымкIва апхъала «Пятигорье» агрофирма ртшыгIвра ъацIарпсуз атдзы ртехника ыцIадыргылитI, абылчIвтачвартагьи гIадрысабапитI. Зкыт, зуагIа бзира щарда рзызхахьу АргIашокъва Валентингьи анхагIвчва гвып йылшауала дъарцхърагIауа йзыразпI.

– УахьчIвала акыт апны уыс бзита йакIвхIыршауа згIапсара щардата йалу, йгIаджвыквызцIаз, джьгарта йхIыцынхауа Огвыз Таймураз ажва пха щарда йквнагапI,– рхIвитI Пари Рафаэль йгьи ХвытI Ренат йацшIакIта.– ХIгIвыджьгьи нхара хIгIазшIызтыз ауи йакIвпI. Дыззынамдзауа гьаъам, йатахъу зымгIва гIадигалитI, йъатахъу йажва гвыбзыгъа гIалайцIитI.

Огвыз Таймураз рапхъахьыла мурадта йрымугьи сахайыргIвазатI. Ауат йрыуапI «Аллея Славы» уыхвара. Ауи хпата йагIвшазлуштI. Ахъахьыла КIавкIаз айсра йаладзыз, ацIахьыла Абашта айсра Ду йаладзыз, «Слава» орден ахстепенькIгьи змаз Бежан Кьарим йгьи «Красновосточна» совхоз агараж апшцIа йгылу Карибов Аршак Григорий йпа рсинква ауаъа йхIыргылхуаштI. Ауат йрыдзхъахIыргылуаштI Абашта айсра Ду йгIахъынхIвыхыз хIуагIаква рыхьызква зну асингьи, –йхIвитI Огвыз Таймураз. 

«Алашара» абаза-апсыуа культура адкIылара апрезидент, апхьахьа Эгьзакь Мусса ХIабальа йпа йбзирала Красна Восток кыт аквпшыра йаздырхIауа, абзазагIвчва гвыгъара пшдза рыларцIауа йынхитI, абзазара гIащтIырхитI.

БЫДА Рубин.